Šarūnas Raudys

Šarūnas Raudys (g. 1941 m. vasario 24 d. Kaune) – lietuvių informatikas, matematikas, habilituotas fizinių mokslų daktaras, ilgametis Vilniaus universiteto profesorius. Jo mokslinių tyrimų sritys – daugiamatė statistika, duomenų klasifikavimo teorija ir dirbtiniai neuroniniai tinklai.Laurinavičius, Valdas Stanislovas; Pšibilskis, Vygintas Bronius (2022). Vilniaus universiteto profesoriai emeritai. Vilnius: Vilniaus universiteto leidykla.

 Biografija 
Šarūnas Raudys gimė Juozui Baltrušiui ir Antaninai Varkalaitei-Baltrušienei, turėjo brolį Algimantą Baltrušį. Dėl sovietų valdžios persekiojimo jo tėvas buvo priverstas pakeisti pavardę į Raudys; šią pavardę vėliau perėmė ir Šarūnas Raudys. 1958 m. baigė Panevėžio 1-ąją vidurinę mokyklą (dabar – Juozo Balčikonio gimnazija), kurioje kasdien rengėsi fizikos ir matematikos olimpiadoms kartu su mokyklos direktoriumi Jonu Janulioniu. 1963 m. baigė Kauno politechnikos instituto elektros ir kompiuterių inžinerijos specialybę. 1963–1965 m. dirbo inžinieriumi Vilniaus skaičiavimo mašinų gamykloje. Nuo 1965 m. pradėjo mokslinį darbą tuometiniame Fizikos ir matematikos institute (vėliau – Matematikos ir kibernetikos institute). 1969 m. apgynė technikos mokslų kandidato disertaciją ir 1969 – 1980 m. dirbo vyriausiuoju mokslo darbuotoju Matematikos ir informatikos institute. 1978 m. apgynė mokslų daktaro disertaciją. 1985 m. jam suteiktas profesoriaus vardas. 1981–2009 m. vadovavo Matematikos ir informatikos instituto Duomenų analizės skyriui. 1998 m. jam buvo suteiktas Kembridžo tarptautinio biografijų centro „Tarptautinio metų žmogaus“ titulas. Nuo 2009 m. vadovavo Vilniaus universiteto Kompiuterinio intelekto tyrimų grupei.

Per akademinę karjerą skaitė paskaitas, vedė mokslinius seminarus ir stažavosi užsienio universitetuose: Mičigano universitete, Delfto technologijos universitete, Pjero ir Marijos Kiuri universitete, Vinipego biodiagnostikos institute, Barselonos universitete, Nandzingo universitete.

Š. Raudys buvo vedęs du kartus. Su pirmąja žmona Aukse Raudiene susilaukė dukters Laimos Ramintos Raudytės. Su antrąja žmona Danute Gendrolyte Raudiene susilaukė dviejų sūnų Viltaro ir Aisčio Raudžių. Vėliau išsiskyrė su abiem sutuoktinėmis. Jo sūnus Aistis Raudys - kompiuterių mokslų, dirbtinio intelekto specialistas. Kas yra kas Lietuvoje, Neolitas, 1998.

 Mokslinė veikla 
Š. Raudžio mokslinių tyrimų sritys apima daugiamačių duomenų klasifikavimą, atpažinimo metodų sudėtingumo analizę ir dirbtinių neuroninių tinklų mokymą. Jis laikomas vienu šios krypties pradininkų. Sukūrė metodą, siejantį daugiamatės statistikos ir neuroninių tinklų teorines žinias, kuris taikomas klasifikavimo ir prognozavimo taisyklėms sudaryti. Taip pat sukūrė statistinių klasifikavimo algoritmų mokymo ir dirbtinio neurono evoliucijos teoriją. 1967 m. publikacijoje aprašė klasifikatoriaus klaidos priklausomybę nuo mokymo duomenų kiekio ir požymių skaičiaus, taikydamas vadinamąjį dvigubos asimptotikos metodą, kai didėja tiek mokymo imties dydis, tiek požymių skaičius.

Taip pat tyrė dirbtinių neuroninių tinklų mokymo procesus, nagrinėjo vienasluoksnio perceptrono mokymo savybes ir persimokymo reiškinius. Šie tyrimai siejami su neuroninių tinklų taikymu klasifikavimo uždaviniuose, įskaitant vaizdų ir veidų atpažinimo problemas.

 Publikacijos 
Per mokslinę karjerą parašė 4 mokslines monografijas ir daugiau nei 200 mokslinių straipsnių. Apie 100 straipsnių publikuota „Web of Science“ (ISI) indeksuojamuose žurnaluose, iš jų 9 – IEEE Transactions serijos leidiniuose. 2013 m. vienas jo straipsnių pripažintas geriausia Vilniaus universiteto moksline publikacija.

 Bibliografija 
 „Limitation of Sample Size in Classification Problems“ (1976, anglų k.),
 „Statistical and Neural Classifiers: An Integrated Approach to Design“ (2001, anglų k.),
 „Žinių išgavimas iš duomenų“ (2008, lietuvių k.),
 „Agentinių sistemų modeliai“ (2008, lietuvių k.).

 Apdovanojimai 
 1978 m. – Lietuvos Respublikos Ministrų Tarybos mokslo premija.
 2003 m. – Lietuvos Respublikos mokslo premija.
 2021 m. – prizas „Už gyvenimo nuopelnus dirbtinio intelekto srityje“.
 2022 m. – apdovanotas „Lietuvos šviesuoliai 2022“ apdovanojimu už reikšmingą indėlį į matematikos ir informatikos mokslą.

 Šaltiniai 

 Literatūra 
 Laurinavičius, Valdas Stanislovas; Pšibilskis, Vygintas Bronius (2022). Vilniaus universiteto profesoriai emeritai. Vilnius: Vilniaus universiteto leidykla.

 Kas yra kas Lietuvoje. Kaunas: Neolitas, 1998.
 Panevėžio Juozo Balčikonio gimnazija prisiminimuose. Kaunas: Aušra, 1998.
 Who's Who in the World, 16th edition, Marquis Whos Who, 1999.

Kategorija:Kibernetikai
Kategorija:Vilniaus universiteto dėstytojai
Kategorija:Lietuvos mokslo premijos laureatai